กลต.สะกิดบล.คุมวงเงินซื้อขาย
สั่งให้ระดับเหมาะสมระวังเสี่ยงสมาคมฯจ้างตปท.วิจัยหุ้นกลาง
1 ก.พ. 2556

สั่งให้ระดับเหมาะสมระวังเสี่ยงสมาคมฯจ้างตปท.วิจัยหุ้นกลาง
ก.ล.ต.ขอความร่วมมือ บล. ให้วงเงินซื้อขายลูกค้าเหมาะสม สมาคมโบรกฯ เล็งจ้างบริษัทต่างชาติวิเคราะห์หุ้นขนาดกลางเชิงลึก
นางภัทธีรา ดิลกรุ่งธีระภพ นายกสมาคมบริษัทหลักทรัพย์ไทย (สมาคม บล.) เปิดเผยว่า สมาคมฯ เพิ่งมีการหารือกับทางสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เมื่อเช้าวันที่ 31 ม.ค. ซึ่ง ก.ล.ต.อยากให้โบรกเกอร์พิจารณาให้วงเงินซื้อขายกับลูกค้าในระดับเหมาะสม และเป็นไปด้วยความรอบคอบระมัดระวังมากขึ้นด้วย 
นายกสมาคม บล. กล่าวเสริมว่า ตลาดหุ้นไทยมีมูลค่าการซื้อขายหุ้นเกิน 6 หมื่นล้านบาทต่อวัน มาเร็วเกินไป และปริมาณการซื้อขายที่เพิ่มขึ้นมาจากกลุ่มหุ้นขนาดเล็ก ได้กลายเป็นสิ่งที่สร้างความกังวลใจให้กับทางสมาคมโบรกเกอร์ แม้ว่าจะเป็นพัฒนาการที่ทางสมาคมและตลาดหลักทรัพย์ต้องการให้เกิดขึ้น แต่เนื่องจากเกิดขึ้นเร็วและเป็นไปอย่างร้อนแรงเกินไป 
นอกจากนี้ หุ้นหลายๆ ตัวซึ่งเป็นที่สนใจของนักลงทุนและอยู่นอกกลุ่มหุ้นที่ใช้คำนวณ SET100 นั้น ไม่มีบทวิเคราะห์รองรับ และนักวิเคราะห์เองไม่สามารถทำได้เท่าทันกับความต้องการของผู้ลงทุน ทั้งที่ตามหลักการลงทุนผู้ลงทุนควรมีข้อมูลประกอบการตัดสินใจลงทุน 
ทางสมาคมฯ และตลาดหลักทรัพย์จึงได้มีแนวคิดจะซื้อข้อมูลเชิงลึกทุกด้าน เช่น งบการเงิน ข่าว ของบริษัทกลางและเล็ก ลำดับที่ 101-150 จากบริษัทต่างประเทศที่มีการรวบรวมข้อมูลบริษัททั่วโลก เพื่อเป็นเครื่องมือช่วยให้นักวิเคราะห์สามารถหยิบข้อมูลเหล่านี้มาใช้ในการออกบทวิเคราะห์แนะนำการลงทุนผู้ลงทุนได้ทันที เมื่อหุ้นตัวนั้นๆ เป็นที่สนใจของนักลงทุน คาดหวังว่าจะพยายามทำให้ได้ครอบคลุมหุ้น 250 ตัวแรก
“เหตุที่ต้องกังวลเพราะขณะนี้ผลตอบแทนจากการลงทุนมีสูงเป็นเหตุจูงใจให้มีผู้สนใจอยากเข้าลงทุนในตลาดหุ้นมากขึ้น เกรงว่าผู้ลงทุนหน้าใหม่เมื่อบาดเจ็บจากการลงทุนอาจทำให้ขยาดกับหุ้นไปเลย ดังนั้น จำเป็นต้องมีการป้องกันผู้ลงทุนในระดับหนึ่ง” นางภัทธีรา กล่าว 
ปัจจุบันอยู่ระหว่างเจรจากับบริษัทต่างประเทศ 2 ราย โดยหากการเจรจาสำเร็จ คาดว่าจะสามารถเปิดให้บริการได้ในช่วงเดือน ก.พ. 2556 นี้ 
นักบริหารโบรกเกอร์ กล่าวว่า ขณะนี้มีนักลงทุนหน้าใหม่ มาเปิดบัญชีซื้อขายหุ้นกับโบรกเกอร์มากขึ้น และมีการซื้อขายเปลี่ยนมือ ไม่ใช่ไม่เคลื่อนไหวเหมือนที่ผ่านมา
“ตอนนี้มีลูกค้าหน้าใหม่ ที่ไม่เคยมีประสบการณ์การลงทุนในหุ้นมาก่อนเลย มาเปิดบัญชีใหม่ อาจจะเป็นเพราะฟังข้อมูลมาว่าการลงทุนในหุ้นให้ผลตอบแทนสูง แต่ก็พยายามหาข้อมูลและร่วมฟังสัมมนาการให้ความรู้เรื่องการลงทุนบ่อยเหมือนกัน” แหล่งข่าว เปิดเผย
อย่างไรก็ตาม นักลงทุนหน้าใหม่ที่เพิ่งเข้ามาลงทุนในปลายปีที่ผ่านมาถึงต้นปีนี้ จะต้องเพิ่มความระมัดระวัง เนื่องจากราคาหุ้นหลายตัวปรับตัวขึ้นมามากแล้ว และตลาดหุ้นที่ปรับตัวขึ้นมามากและเร็วเกินไป อาจจะเป็นโอกาสในการขายทำกำไรของนักลงทุนทุกกลุ่ม โดยเฉพาะนักลงทุนต่างชาติ ซึ่งอาจจะทำให้ดัชนีหุ้นปรับตัวลงแรงได้ในช่วงสั้นๆ นี้ แม้ว่าปริมาณเงินในตลาดโลกยังสูงอยู่และมีโอกาสเข้าลงทุนในตลาดหุ้นไทย จึงไม่อยากให้นักลงทุนตื่นตระหนกทิ้งหุ้นตามตลาด จนขาดทุนอย่างหนักและขยาดกับการลงทุนหุ้นในอนาคต